Ná hartseer byt Allister Namibië-stang | Netwerk24
Ná hartseer byt Allister Namibië-stang
Deur Brenden Nel 27 Junie 2021 00:09
'n Nuwe tyd en 'n nuwe uitdaging.
Só bestempel Allister Coetzee, gewese Springbok-afrigter, sy aanstelling as Namibië se nuwe hoofafrigter. Hy is vandeesweek in dié pos aangestel en sal deeltyds ook die Italiaanse klub Rovigo afrig.
Allister Coetzee sal deeltyds die Italiaanse klub Rovigo afrig.
Terwyl Coetzee steeds sy tyd as Bok-afrigter onthou, kyk hy nie terug nie.
"Ek het my uitdagings gehad en ek het geen berou oor daardie tydperk nie. Ek het baie daaruit geleer en solank 'n ou leer, is dit 'n goeie ding," het hy Saterdag aan Rapport gesê kort voordat hy op 'n vliegtuig na Abidjan geklim het om hom by die Nami­biese span aan te sluit.
Coetzee het Saterdag eers na Addis Abeba, Ethiopië, gereis, waar hy die Namibiese span vir die eerste keer op die lughawe ontmoet het. Hulle het saam na die Ivoorkus gevlieg vir kwalifiserende wedstryde vir die Wêreldbekertoernooi.
Namibië speel op 3 Julie teen die Ivoorkus en vier dae later teen Madagaskar. Net twee van dié drie spanne sal verder vorder in die kwalifiserende rondes vir 'n plek in Rugby Afrika se top-8, wat sake om 'n plek in die WB-toernooi van 2023 sal uitspook.
Namibië het in Oktober 2019 hul laaste toets gespeel – in die WB-toernooi teen die All Blacks.
"Dit is mos altyd iets wat 'n ou wil doen – om op die hoogste vlak af te rig. Dit is lekker om te sien hoe dit met rugby gaan onder die ontwikkelende lande.
"Destyds, toe ek die SA o.23-span afgerig het, het ons teen Zimbabwe, Marokko en Tunisië gespeel. Ek het dus reeds 'n voorsmakie gehad."
Sedert hy in 2017 by die Bokke weg is, het hy die Canon Eagles in Japan afgerig, maar huiswaarts gekeer aan die begin van die Covid-19-pandemie. Coetzee het sy skoonpa, sy swaer, skoondogter en in Desember ook sy ma aan die siekte afgestaan.
"Toe Covid-19 gekom het, moes ek besluit of ek by my familie wil wees. Ek is bly dat ek die tyd tot nou toe saam met hulle kon deurbring.
"Ek wou nie op 'n ander plek wees nie. Dit was 'n seëning dat ek by my familie kon wees. Ek het vier familielede verloor. Jy kan jou indink, dit was ongelooflik sleg."